เอสซีจีรวมแบรนด์วัสดุก่อสร้างเป็นหนึ่งเดียว
เอสซีจี อัด 200 ล้านบาท ประกาศรวมแบรนด์ วัสดุก่อสร้างตราช้าง 15 แบรนด์ย่อย หวังลุยทั้งตลาดใน-นอกประเทศ
3 มี.ค. 2553

เอสซีจี อัด 200 ล้านบาท ประกาศรวมแบรนด์ วัสดุก่อสร้างตราช้าง 15 แบรนด์ย่อย หวังลุยทั้งตลาดใน-นอกประเทศ
นายกานต์ ตระกูลฮุน กรรมการผู้จัดการใหญ่ เครือซีเมนต์ไทย (เอสซีจี) เปิดเผยว่า ได้ปรับกลยุทธ์การสร้างแบรนด์ผลิตภัณฑ์วัสดุก่อสร้าง "ตราช้าง " จากเดิมที่สินค้า  15  ชนิดใช้โลโก้แตกต่างกัน ปรับให้มาอยู่ภายใต้โลโก้เดียวกัน คือ โลโก้หกเหลี่ยม  ที่เป็นสัญลักษณ์ ของบริษัทแม่ เอสซีจี  เพื่อง่ายต่อการจดจำ  สื่อสารกับกลุ่มลูกค้า และยังรองรับการบุกตลาดอาเซียน โดยใช้งบในการประชาสัมพันธ์และปรับปรุงโลโก้ใหม่ ปีนี้  200 ล้านบาท ซึ่งไม่รวมกับงบการตลาด ของสินค้าแต่ละประเภทสินค้า 
สำหรับ สินค้าที่รวมกลุ่มภายใต้แบรนด์ตราช้าง ประกอบด้วย ปูนตราช้าง, กระเบื้องหลังคาคอนกรีต ตราช้าง ซีแพคโมเนีย, หลังคาตราช้าง เอ็กซ์เซลล่า, โครงหลังคาสำเร็จรูป ตราช้าง, แผ่นสะท้อนความร้อน ตราช้าง, ระบบฝ้าฉาบเรียบ ตราช้าง สมาร์ทบอร์ด, ไม้พื้นตราช้าง สมาร์ทวูด, บล็อกปูพื้นตราช้าง, ท่อและข้อต่อพีอีตราช้าง,ฉนวนตราช้าง และแผ่นบุผนังกันเสียง ไซเรน ตราช้าง
ทั้งนี้ บริษัทตั้งเป้ายอดขายกลุ่มวัสดุก่อสร้างภายใต้แบรนด์ดังกล่าวให้เติบโต 10%  จากปี 2552 มียอดขายอยู่ที่ 2.2 หมื่นล้านบาท แบ่งเป็นตลาดในประเทศ 1.8 หมื่นล้านบาท และต่างประเทศ 4,000 ล้านบาท 
นายกานต์ ยอมรับว่า มีต้นทุนการผลิตสูงขึ้นบ้าง แต่จะขึ้นราคาหรือไม่จะพิจารณาจากต้นทุนในแต่ละประเภทสินค้า ขณะที่การเติบโตของภาพรวมตลาดวัสดุก่อสร้างเชื่อว่าจะเพิ่มขึ้นไม่น้อยกว่า 10% จากการที่รัฐบาลเดินหน้าโครงการไทยเข้มแข็ง และงานก่อสร้างภาคเอกชนที่เพิ่มสูงขึ้น  อย่างไรก็ตาม รู้สึกกังวลกับปัญหาความรุนแรงทางการเมืองในประเทศ ที่กระทบเศรษฐกิจมาตลอด 3-4 ปี  ถ้าการเมืองดีขึ้นเชื่อว่าเศรษฐกิจของประเทศจะเติบโตดีกว่านี้มาก